**ПРАВИЛНИК**

**на**

**Фонд „За децата на Милен“**

**при Фондация “Работилница за граждански инициативи”**

Фондът е учреден от Гроздан Караджов и Генка Шикерова на 20.04.2020 г.

Фонд „За децата на Милен“ се създава съгласно Член IV/10. от Устава на Фондация „Работилница за граждански инициативи” (ФРГИ), който предвижда учредяване и управление на обособени фондове съгласно волята на дарителя или завещателя. Фондът е неотменна част от Фондацията. Правилникът на Фонда е в съответствие с Правилата на ФРГИ за условията и реда за получаване и управление на дарения от частни дарители. Създаването на Фонд „За децата на Милен“ и настоящият Правилник са одобрени от Настоятелството на ФРГИ.

Настоящият Правилник урежда целта, устройството и дейността на Фонд „За децата на Милен“, наричан Фондът.

1. **НАИМЕНОВАНИЕ И СЕДАЛИЩЕ**

Чл. 1. Наименованието на Фонда е “За децата на Милен“

Чл. 2. Седалището на Фонда е седалището на ФРГИ.

Чл. 3. Фондът се учредява без срок.

Чл. 4. Съгласно член 19.4. от Правилата на ФРГИ за условията и реда за получаване и управление на дарения от частни дарители, Фондът е от отворен тип и се финансира с последващи дарения.

## ЦЕЛИ, ОБЛАСТИ НА ДЕЙСТВИЕ И СРЕДСТВА

Чл. 5 (1) Фондът си поставя следните основни цели: Финансово подпомагане за отглеждане, образование, здравеопазване и развитието на:

Калина Цветкова (за краткост наричана по-надолу Калина);

Боян Цветков (за краткост наричан по-надолу Боян).

(2) Фондът, като част от ФРГИ, ще упражнява всички права и задължения, съответстващи на българското законодателство в областта на сдруженията и организациите с идеална цел. Фондът, като част от ФРГИ, ще функционира изцяло в обществено-полезна дейност по смисъла на чл.2 и чл.38, ал.1 от ЗЮЛНЦ.

(3) Получаването и изразходването на финансови средства за изпълнението на целите на Фонда не могат да бъдат обвързани с политически цели, ангажиращи Фондът и съответно ФРГИ с предизборни кампании или водене на пропаганда в полза на политически партии, движения и формации.

(4) Получаването и изразходването на финансови средства за изпълнението на целите на Фонда не могат да бъдат обвързани с религиозни цели, ангажиращи Фонда и съответно ФРГИ с различни вероизповедания и техни инициативи.

(5) Получаването и изразходването на финансови средства за изпълнението на целите на Фонда не могат да представляват форми на търговска дейност.

Чл. 6 . За постигане на тези цели Фондът може:

1. да предоставя месечна или инцидентна подкрепа за отглеждането и развитието на Калина и Боян;
2. да заплаща директно разходи за нуждите на Калина и Боян съгласно целите на Фонда;
3. да организира, финансира и осъществява други дейности, свързани с целите на Фонда;
4. да набира средства от дарения и/или завещания.

## ІV. ИМУЩЕСТВО

Чл. 7. Имуществото на Фонда се формира от:

1. Дарения, събрани от дарителска кампания, стартирала през април 2020 г.
2. Дарения, завещания и други законни приходи, придобити впоследствие от Фонда.

Чл. 8. (1) За имуществото и финансовите средства на Фонда се води отчетност и контрол съобразно действащото законодателство, като част от цялостната отчетност на ФРГИ.

(2) Даренията и завещанията в полза на Фонда се правят в страната и в чужбина според изискванията на съответното законодателство. За направените дарения и завещания се води специална книга и ФРГИ издава дарителски свидетелства.

1. УСТРОЙСТВО, ОРГАНИ ЗА УПРАВЛЕНИЕ И ПРЕДСТАВИТЕЛСТВО

Член 9. (1) Органи за управление на Фонда са:

1. Настоятелството на ФРГИ;
2. Попечителският съвет на Фонда;
3. Изпълнителният директор на ФРГИ.

(2) Приелите поканата на Учредителите за участие в Попечителския съвет на Фонда се запознават с този Правилник и се задължават да спазват разпоредбите му за постигане целите на Фонда.

## СЪВЕТ НА ФОНДА

Чл. 10. (1) Попечителският съвет (Съветът) на Фонда е орган за управление на Фонда и се състои от трима до девет души.

(2) Членове на Съвета са учредителите на Фонда и/или избрани от тях лица.

(3) При намаляване броя на членовете на Съвета под предвидения по предходната алинея минимум, при невъзможност да изпълнява функциите си като такъв, се свиква заседание на Съвета, на което се взема решение за попълване състава на Съвета.

(4) Всеки един от членовете на Съвета може да напусне колективния орган на Фонда с едностранно волеизявление, отправено писмено до Съвета.

(5) Член на Съвета може да бъде освободен по решение на събранието на Съвета в следните случаи:

1. Системно нарушава разпоредбите на Правилника,

2. С действия или бездействия накърнява интересите и доброто име на Фонда или на ФРГИ.

Чл. 11. Членовете на Съвета на Фонда не могат да имат никакви трудови правоотношения с ФРГИ. Участието в Съвета е доброволно и не се заплаща.

Чл. 12. (1) Съветът:

1. Прави предложения до Настоятелството на ФРГИ по всички въпроси, касаещи функционирането на Фонда и разходването на имуществото му.
2. Ежегодно подготвя и представя на Настоятелството на ФРГИ годишен отчет за дейността на Фонда;
3. Представя пред Настоятелството на ФРГИ предложения за попълване състава на Съвета;
4. Представя пред Настоятелството на ФРГИ предложения за освобождаване на член на Съвета;
5. Избира Председател на Съвета;
6. Набира средства за постигане на целите и осъществяване на дейностите на Фонда.

(2) Съветът може да приема правилници и други актове за уреждане на вътрешното устройство, или за уреждане на други въпроси по своя преценка, които след изработването си се съгласуват с и одобряват от Настоятелството на ФРГИ.

Чл. 13. (1) Съветът се свиква от Председателя или от Изпълнителния директор на ФРГИ по тяхна инициатива или по искане на член на Съвета, най-малко два пъти годишно чрез писмена покана до всички членове, включваща датата, мястото, часа и дневния ред на заседанието и изпратена най-малко 3 дни преди датата на провеждане. По искане на един от членовете на Съвета или в случаите по чл. 10, ал. 3 от Правилника може да се свика извънредно заседание.

(2) Изпълнителният директор на ФРГИ, представлява Настоятелството на ФРГИ и присъства на заседанията на Съвета, може да прави предложения и участва в провежданите дискусии и да гласува.

(3) Съветът може да взема решения, ако всички негови членове са редовно уведомени и присъстват повече от половината от тях. Присъствието може да е и по електронен път.

(4) Решенията на Съвета се приемат с обикновено мнозинство - повече от половината от взелите участие в заседанието. Ако заседанието е по електронен път, ФРГИ има и пази запис на заседанието.

(5) Съветът може да взема решения и неприсъствено (чрез подписка по електронна поща), ако никой от членовете не възразява срещу този ред за вземане на решение. За възражение се счита получено писмено несъгласие.

## ИЗПЪЛНИТЕЛЕН ДИРЕКТОР на ФРГИ

Чл. 14. (1) Изпълнителният директор (ИД) се определя от Настоятелството на ФРГИ

(2) Изпълнителният директор:

1. Организира, ръководи и контролира дейността на Фонда между заседанията на Съвета в съответствие с решенията му и съобразно този Правилник;
2. Осъществява цялостното оперативно ръководство на ФРГИ и съответно на Фонда;
3. Носи материална отговорност за имуществото на Фонда;
4. Свиква заседанията на Съвета и на колективните органи на Фонда, създадени с решение на Съвета;
5. Оганизира и управлява дейността на Фонда;
6. Разпорежда се с имуществото на Фонда при спазване изискванията на Правилника и взетите решения на Съвета и Настоятелството;
7. При необходимост сключва трудови и граждански договори с трети лица за осъществяване дейността на Фонда.
8. Представлява Фонда в страната и чужбина заедно с Председателя на Съвета.

## ДРУГИ

Чл.15. Финансовите средства на Фонда се управляват от ФРГИ в съответствие с решението на Съвета и одобрението на Настоятелството. Средствата са в банкова сметка на ФРГИ.

Чл.16. Административните разходи на Фонда се съгласуват с Настоятелството на ФРГИ.

Чл.17. Прекратяването на Фонда става по решение на Настоятелството на ФРГИ

(1) по предложение на Съвета на Фонда, или

(2) когато към 1 януари на съответната година наличните средства по него са недостатъчни за осъществяване на дейността му, съобразно акта за учредяване на целеви фонд и в продължение на следващите 12 месеца няма значителни постъпления по него от трети лица или когато други важни причини налагат това.

Чл. 18 В случай на прекратяване на Фонда, остатъкът от средства (ако има такива) по Фонда към момента на прекратяването му се прехвърля към фонд ”Общи дарения” на ФРГИ.

Чл. 19. За работата на фонда ФРГИ има административна такса, в размер на 3%, начислявана върху разходите за всяка календарна година, в края на календарната година.

Чл. 20. Учредителите декларират, че посоченото от тях наименование на Фонда или отделни негови съставни части не са обект на специална защита или е налице съгласие от титуляра на съответното право за използването му в името на Фонда.

Чл.21. Учредителите поемат задължение при невярно деклариране на горните обстоятелства да покрият всички претърпени от ФРГИ вреди при констатирано нарушение (административни санкции, наложени от компетентните държавни органи и/или обезщетения в полза на титуляра на защитеното право, касаещи неправомерното му използване, включително направените разноски за организирането на защитата на ФРГИ при извънсъдебно уреждане на претенцията, в административно или съдебно производство).

Този Правилник се прие на заседание на Настоятелството на ФРГИ и Учредителите на Фонд „ За децата на Милен“ и се подписа от членовете на Настоятелството на ФРГИ, Учредителите на Фонда и избраните членовете на Съвета.